SFJ प्रमुख के इशारों पर पंजाब-हरियाणा में लिख रहे थे खालिस्तानी व देश विरोधी नारे
Khalistani Anti National Slogans; SFJ Gurpatwant Pannu Gang Arrest - सिख फॉर जस्टिस (SFJ) के मुखी आतंकी गुरपतवंत पन्नू के इशारों पर पंजाब व हरियाणा में देश विरोधी स्लोगन लिखने और खालिस्तानी झंडे फहराने वाले गैंग को मोगा पुलिस ने गिरफ्तार कर लिया है
सिख फॉर जस्टिस (SFJ) के मुखी आतंकी गुरपतवंत पन्नू के इशारों पर पंजाब व हरियाणा में देश विरोधी स्लोगन लिखने और खालिस्तानी झंडे फहराने वाले गैंग को मोगा पुलिस ने गिरफ्तार कर लिया है। ​​​​​​इसकी जानकारी DGP गौरव यादव ने दी है। जल्द ही वह प्रेस कॉन्फ्रेंस करके इसकी विस्तृत जानकारी देंगे।
DGP यादव के अनुसार बीते लंबे समय से यह गैंग पंजाब, हरियाणा और हिमाचल में खालिस्तानी नारे लिख रही थी। इतना ही नहीं, देश विरोधी नारे दिखाते हुए पंजाब के माहौल को खराब करने का प्रयास कर रहे थे। पंजाब पुलिस लंबे समय से इस गैंग की तलाश में थी।
जांच के बाद लिया गया एक्शन
DGP गौरव यादव ने बताया कि आरोपियों का पता लगाने के लिए पुलिस प्रोफेशनल और वैज्ञानिक तरीके से जांच कर रही थी। अंत में इन आरोपियों तक पहुंचने में सफलता हासिल की। पुलिस अब आरोपियों से विस्तृत जानकारियां हासिल करने में जुटी है।
मिली जानकारी के अनुसार आतंकी पन्नू इन आरोपियों को स्लोगन लिखने के लिए पैसे भेज रहा था। पुलिस पैसे भेजने के माध्यमों व संपर्क करने के तरीकों की भी जांच में जुट गई है।
G20 सम्मेलन से पहले लिखे थे नारे
आतंकी पन्नू बीते लंबे समय से पंजाब में खालिस्तानी नारे लिखवाता आ रहा है। अमृतसर में G20 सम्मेलन से पहले अमृतसर, हरियाणा बॉर्डर और बठिंडा में खालिस्तान समर्थन में नारे लिखे थे। इतना ही नहीं, हिमाचल में चुनावों से पहले प्रधानमंत्री नरेंद्र मोदी ब्यास पहुंचे थे। इस दौरे से पहले भी पन्नू ने प्रधानमंत्री के विरोध में नारे लिखवाए थे।
इसके अलावा, 7 अप्रैल को सिरसा जिले के डबवाली रोड पर स्थित एयरफोर्स स्टेशन की दीवार पर खालिस्तान के नारे लिखे मिले। 27 फरवरी को मोगा के बाघापुराना में SDM ऑफिस की दीवारों पर खालिस्तान समर्थकों ने विवादित नारे लिखे मिले। 26 जनवरी की सुबह सुबह दिल्ली में पश्चिम विहार समेत 10 इलाकों में 'खालिस्तान जिंदाबाद' और 'रेफरेंडम 2020' के नारे लिखे मिले थे।